Tolo ndzi hlwerile ku etlela hikwalaho ka ku hlaya, hi Musumbunuku hi sungula ku tsala xikambelo xa hafu ya lembe. Leyi a ku ri nhlamulo leyi ndzi nga yi nyika Manana ndzi ri karhi ndzi rhurhumela hikuva a ndzi swi tiva leswaku loko ndzo ka ndzi nga hlamuli kahle, mpama wun'wana a wu ta landzela. Lexi a xi ndzi karhata hi leswi mina na Ntsakisi a hi hundzana hi lembe ntsena kambe mina a ndzi khomiwa onge ndzo va ntswatsi. Loko swi ta eka ku teka swiboho swa ndyangu, Ntsakisi hi yena a a rhanga emahlweni, kambe loko swi ta eka mitirho, mina a ndzi tshama ndzi lo yima. Hambi ku ri nkarhi wa xikambelo a ndzi boheka ku endla mitirho hinkwayo tanihi ntolovelo hi kona ndzi nga ta hlaya tibuku. Mhaka yin'wana leyi a yi ndzi karhata hi leswaku loko Tatana a ri kona mina na Ntsakisi a hi khomiwa ku fana, kambe loko a tlhelerile entirhweni na loko a jikajikile, a ndzi tikiseriwa hi marito.